კომპიუტერული ტექნიკის რეალიზაცია

ამოცანის ფორმულირება

ახლა შევასრულოთ კიდევ ერთი სავარჯიშო:

ფირმა „ვარიაცია“ ყიდის კომპიუტერულ ტექნიკას. შევადგინოთ ცხრილი, რომელშიც მოცემული იქნება კომპიუტერული ტექნიკის ჩამონათვალი, თითოეული მათგანის შესასყიდი და სარეალიზაციო ფასები, რეალიზებული პროდუქციის რაოდენობა, მთლიანი შემოსავალი, მოგება ერთეულზე და მთლიანი მოგება, აგრეთვე თითოეული სახეობის ტექნიკის რეალიზაციიდან მიღებული მოგების პროცენტული წილი მთელ მოგებაში.

მთლიანი შემოსავალი და მთლიანი მოგება დავაჯამოთ.

მთლიანი შემოსავლისა და მთლიანი მოგებისათვის ავაგოთ მოცულობითი ფორმატის წრიული დიაგრამები.

ზოგადი მითითებები

ცხრილის შექმნა

A1, A2 და A3 უჯრედებში ჩავწეროთ, შესაბამისად, ტექსტები: „ფირმა „ვარიაცია“, „კომპიუტერული ტექნიკის რეალიზაცია“ და „2012 წლის I კვარტალი“, და Home პანელის ღილაკით რიგ-რიგობით განვათავსოთ A:I სვეტების ცენტრში;

ცხრილის სვეტების სათაურები ჩავწეროთ მეოთხე სტრიქონის უჯრედებში. გავაფორმოთ ისინი ნახატის მიხედვით;

A5:A10 უჯრედებში ჩავწეროთ ნომრები, B5:B10 უჯრედებში - კომპიუტერული ტექნიკის დასახელებები, ხოლო C და D სვეტებში – შესასყიდი და სარეალიზაციო ფასები, როგორც ეს ნახატზეა ნაჩვენები;

ერთეულზე მოგების საანგარიშოდ E5 უჯრედში შევიტანოთ =D5-C5 ფორმულა და ავაგოთ ფორმულათა მწკრივი ცხრილის ამ სვეტის დანარჩენი უჯრედებისათვის;

F სვეტში შევიტანოთ რეალიზებული პროდუქციის მონაცემები;

მთლიანი შემოსავლის საანგარიშოდ G5 უჯრედში შევიტანოთ =D5*F5 ფორმულა და ავაგოთ ფორმულათა მწკრივი ცხრილის ამ სვეტის დანარჩენი უჯრედებისათვის;

მთლიანი მოგების საანგარიშოდ H5 უჯრედში შევიტანოთ =E5*F5 ფორმულა და ავაგოთ ფორმულათა მწკრივი ცხრილის ამ სვეტის დანარჩენი უჯრედებისათვის;

G11 და H11 უჯრედებში გამოვთვალოთ, შესაბამისად, G5:G10 და H5:H10 ჯამები;

თითოეული სახეობის პროდუქციისათვის მოგების წილის დასათვლელად I5 უჯრედში ჩავწეროთ აბსოლუტური მისამართის შემცველი ფორმულა =H5/H$11 და მივანიჭოთ პროცენტული ფორმატი Home პანელის Percent Style ღილაკით. შემდეგ ავაგოთ ფორმულათა მწკრივი ცხრილის ამ სვეტის დანარჩენი უჯრედებისათვის;

გავაფორმოთ ცხრილი ჩარჩოთი და ფონით ნახატის მიხედვით;

დიაგრამების აგება

ფორმულირებული ამოცანის მიხედვით უნდა აიგოს ორი დიაგრამა – ერთი მათგანი – სხვადასხვა პროდუქციის მიხედვით ფირმის მთლიანი შემოსავლის, ხოლო მეორე – მთლიანი მოგების ვიზუალიზაციისათვის.

განვიხილოთ ჯერ პირველი დიაგრამის აგების საკითხი. ცხრილის მონაცემებიდან საჭიროა პროდუქციის დასახელებები და მათგან მიღებული მთლიანი შემოსავალი, ანუ B5:B10 და G5:G10 დიაპაზონების უჯრედები. თუ მონიშნულ უჯრედებში ამ სვეტების დასახელებებსაც ჩავრთავთ (ანუ B4 და G4 უჯრედებს), დიაგრამაზე ავტომატურად განთავსდება სათაური: „მთლიანი შემოსავალი“.

ამრიგად, მოვნიშნოთ B4:B10 და G4:G10 დიაპაზონები. რადგან ამ დიაპაზონების გაერთიანება წყვეტილ არეს იძლევა, ამიტომ აღნიშნული სიმრავლეების მოსანიშნად საჭირო იქნება მაუსის გამოყენება Ctrl კლავიშთან კომბინაციაში.

დავაჭიროთ F11 კლავიშს კლავიატურაზე. მივიღებთ ქვედა დიაგრამას.

ეს დიაგრამა ექსელმა „საკუთარი შეხედულებით“ შექმნა, ანუ სტანდარტული პარამეტრების საფუძველზე:

დიაგრამის ტიპი – ჰისტოგრამა (Column);

ფორმატი - ორგანზომილებიანი;

აბსცისათა - ჰორიზონტალურ ღერძზე (Category Axis) – კატეგორიების დასახელებები;

ორდინატთა – ვერტიკალურ ღერძზე (Value Axis) – ინტერვალი (0, 30000), დაყოფილი 5000–ის ბიჯით;

დიაგრამის სათაური;

დიაგრამის წანაწერი;

განთავსების ადგილი – ცალკე ფურცელზე.

ამ პარამეტრებიდან ყველა არ აკმაყოფილებს ამოცანის მოთხოვნებს, ამიტომ შევქმნათ ახალი დიაგრამა იმავე მონაცემების საფუძველზე. მოვნიშნოთ კვლავ B4:B10 და G4:G10 დიაპაზონები. Insert პანელზე ავირჩიოთ დიაგრამის ტიპი Pie და ამ ტიპის მოცულობითი ფორმატი: . მიიღება წრიული დიაგრამა.

გამოვრთოთ წანაწერი Chart Design / Add Chart Element / Legend / None ბრძანებით;

Chart Design / Add Chart Element / Data Labels ინსტრუმენტით შევასრულოთ Outside End ბრძანება;

იმავე Data Labels ინსტრუმენტის More Data Label Options ბრძანებით გამოვიძახოთ Format Data Labels დიალოგი;

Label Options ჩანართში გამოვრთოთ Value ჩამრთველი და ჩავრთოთ Category Name და Percentage ჩამრთველები.

დიაგრამას ასეთი სახე ექნება:

მაუსით გამოვწიოთ რომელიმე ნაჭერი. ყველა ნაჭერი გაიშლება და მივიღებთ იგივე დიაგრამის გაშლილ ვარიანტს:

მეორე დიაგრამა ავაგოთ დამოუკიდებლად. გაშლის ნაცვლად მხოლოდ ერთი ნაწილი დავაშოროთ დანარჩენებს, რისთვისაც ჯერ მოვნიშნოთ ეს ნაჭერი და მერე გამოვწიოთ.

ქვემოთ მოცემულია დიაგრამის სახე, რომელიც უნდა მივიღოთ.